LIETUVOS RESPUBLIKOS

Į S T A T Y M A S

DĖL PROTOKOLO PRIEŠ NETEISĖTĄ ŠAUNAMŲJŲ GINKLŲ, JŲ DALIŲ IR KOMPONENTŲ BEI ŠAUDMENŲ GAMYBĄ IR PREKYBĄ JAIS, PAPILDANČIO JUNGTINIŲ TAUTŲ KONVENCIJĄ PRIEŠ TARPTAUTINĮ ORGANIZUOTĄ NUSIKALSTAMUMĄ, RATIFIKAVIMO

2004 m. vasario 12 d. Nr. IX-2020

Vilnius

1 straipsnis. Protokolo ratifikavimas

Lietuvos Respublikos Seimas, vadovaudamasis Lietuvos Respublikos Konstitucijos 67 straipsnio 16 punktu, 138 straipsnio 1 dalies 6 punktu ir atsižvelgdamas į Respublikos Prezidento 2004 m. sausio 14 d. dekretą Nr. 338, ratifikuoja su pareiškimu bei išlyga 2001 m. gegužės 31 d. Niujorke priimtą Protokolą prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildantį Jungtinių Tautų konvenciją prieš tarptautinį organizuotą nusikalstamumą.

2 straipsnis. Lietuvos Respublikos pareiškimas

Vadovaudamasis Protokolo 13 straipsnio 2 dalimi, Lietuvos Respublikos Seimas pareiškia, kad Policijos departamentas prie Vidaus reikalų ministerijos paskiriamas ryšiams palaikyti su kitomis šio Protokolo Šalimis, kai sprendžiami su šiuo Protokolu susiję klausimai.

3 straipsnis. Lietuvos Respublikos išlyga

Vadovaudamasis Protokolo 16 straipsnio 3 dalimi, Lietuvos Respublikos Seimas pareiškia, kad Lietuvos Respublika nelaiko savęs įsipareigojusia laikytis Protokolo 16 straipsnio 2 dalies nuostatų, numatančių ginčus dėl šio Protokolo aiškinimo ar taikymo spręsti Tarptautiniame Teisingumo Teisme.

4 straipsnis. Įstatymo įsigaliojimas

Šis Įstatymas įsigalioja nuo 2005 m. sausio 1 d.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	ROLANDAS PAKSAS

______________